Oameni în ”stare îngrozitoare”, după ce apa unui oraș a fost infestată de un parazit. Scandal după compensația ireală oferită
Mai mulți locuitori din orașul britanic Devon se plâng de ”stări îngrozitoare”, după ce rezervele de apă ale zonei au fost infestate de un parazit. Oamenii s-au revoltat și după ce regia de apă le-a oferit compensații de 17 euro pentru situația creată.
Un locuitor din Devon spune că soția lui s-a prăbușit pur și simplu la pământ după ce a băut apă infestată de la robinet, în timp ce oamenii sunt avertizați să-și fiarbă rezervele de apă înainte de a o consuma pentru cel puțin încă o săptămână, scrie Independent.
Pe de altă pare, locuitorii sunt revoltați și de faptul că regia de apă South West Water le-a oferit inițial compensații de numai 15 lire sterline (circa 17 euro) pentru situația creată.
Aproximativ 16.000 de gospodării și întreprinderi din zona Devon au primit avertizări oficiale de la autorități să bea apa de la robinet până la noi notificări, după ce zeci de persoane s-au îmbolnăvit de diaree sau vărsături.
Agenția de Securitate a Sănătății din Marea Britanie a confirmat că au existat 22 de cazuri de criptosporidiu în zonă, ceea ce a dus la închiderea unei școli și constituirea unor rezerve de urgență cu apă îmbuteliată pentru locuitori.
Cryptosporidium este o boală infecțioasă care provoacă diaree și vărsături, ce poate fi luată prin consumul de apă contaminată.
Se poate răspândi și prin contact cu animale și oameni. Simptomele, inclusiv durerile de stomac și febra, pot dura între două și trei săptămâni, majoritatea persoanelor sănătoase recuperându-se complet.
”Suntem într-o stare îngrozitoare”
Chaz Attwood a declarat pentru Sky News că soția sa a fost bolnavă timp de 16 zile după ce a băut apa contaminată. „Soția mea a băut apă pentru a se menține hidratată pentru că este diabetică și insulina pe care trebuia să o consume s-a dublat și, practic, asta a afectat-o de la început”, a spus el.
„Deci asta i-a făcut mai rău. Suntem într-o stare îngrozitoare. Era atât de slabă încât am sunat chiar la urgențe și i-am spus tipului ce se întâmplă pentru că se prăbușise la pământ”.
Regia de apă South West Water și-a cerut scuze pentru că a oferit inițial compensații de numai 15 lire sterline și a anunțat că va crește suma la 100 de lire sterline „pentru a-și cere scuze pentru stresul și îngrijorarea pe care situația le-a provocat”.
Brixham, care are o populație de aproximativ 17.000 de oameni, este un port de pescuit aglomerat, precum și un loc popular de vacanță. Pe paginile de socializare ale orașului din zona Devon, mulți locuitori și-au exprimat îngrijorarea după ce au suferit simptome ale bolii.
Sursa: StirilePROTV
Dată publicare:
17-05-2024 10:53